CELEX: 32006D0310
Language: hu
Date: 2006-04-21 00:00:00
Title: 2006/310/EK: A Bizottság határozata ( 2006. április 21. ) a 2002/95/EK európai parlamenti és tanácsi irányelv mellékletének az ólom alkalmazására vonatkozó mentességek tekintetében, a műszaki haladáshoz való hozzáigazítás céljából történő módosításáról  (az értesítés a C(2006) 1622. számú dokumentummal történt)   (EGT vonatkozású szöveg)

28.4.2006   
            
            
               HU
            
            
               Az Európai Unió Hivatalos Lapja
            
            
               L 115/38
            
         
      A BIZOTTSÁG HATÁROZATA
   
   (2006. április 21.)
   a 2002/95/EK európai parlamenti és tanácsi irányelv mellékletének az ólom alkalmazására vonatkozó mentességek tekintetében, a műszaki haladáshoz való hozzáigazítás céljából történő módosításáról
   (az értesítés a C(2006) 1622. számú dokumentummal történt)
   (EGT vonatkozású szöveg)
   (2006/310/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelvre (1) és különösen annak 5. cikke (1) bekezdésének b) pontjára,
   mivel:
   
               (1)
            
            
               A 2002/95/EK irányelv értelmében a Bizottságnak értékelnie kell egyes, az irányelv 4. cikkének (1) bekezdése alapján tiltott veszélyes anyagokat.
            
         
               (2)
            
            
               Egyes, ólmot tartalmazó anyagokat és alkatrészeket mentesíteni kell a tilalom alól, mert e veszélyes anyagok használata ezekben a konkrét anyagokban és alkatrészekben továbbra is elkerülhetetlen.
            
         
               (3)
            
            
               Egyes, ólmot tartalmazó anyagokat és alkatrészeket mentesíteni kell a tilalom alól, mert a helyettesítés által okozott káros környezeti, egészségügyi és/vagy a fogyasztói biztonságot érintő hatások nagy valószínűséggel meghaladják a helyettesítés által elérhető környezeti, egészségügyi és/vagy a fogyasztói biztonságot érintő előnyöket.
            
         
               (4)
            
            
               Egyes konkrét anyagok és alkatrészek tilalma esetében bizonyos mentesítések alkalmazási körét korlátozni kell annak érdekében, hogy a veszélyes anyagok az elektromos és az elektronikus berendezésekből fokozatosan kiszoruljanak, mivel elkerülhetővé válik majd ezen anyagoknak ilyen berendezésekben való felhasználása.
            
         
               (5)
            
            
               A 2002/95/EK irányelv 5. cikke (1) bekezdésének c) pontja szerint a mellékletben felsorolt mentesítéseket felül kell vizsgálni legalább négyévente, illetve négy évvel azután, hogy a lista egy új ponttal egészült ki, annak érdekében, hogy megvizsgálják az elektromos és elektronikus berendezések egyes anyagainak vagy alkatrészeinek a mellékletből való törlését, ha a tervezés módosításával történő kivonásuk, vagy olyan anyagok vagy alkatrészek használatával történő helyettesítésük, amelyekhez nem szükségesek az irányelv 4. cikkének (1) bekezdésében említett anyagok, műszaki vagy tudományos szempontból lehetséges, feltéve hogy a helyettesítés által okozott káros környezeti, egészségügyi és/vagy a fogyasztói biztonságot érintő hatások nem haladják meg az így elérhető környezeti, egészségügyi és/vagy a fogyasztói biztonságot érintő előnyöket.
            
         
               (6)
            
            
               A 2002/95/EK irányelvet tehát ennek megfelelően módosítani kell.
            
         
               (7)
            
            
               A 2002/95/EK irányelv 5. cikkének (2) bekezdése értelmében a Bizottság konzultációt folytatott az elektromos és elektronikus berendezések gyártóival, az újrafeldolgozó és a hulladékkezelő üzemek képviselőivel, a környezetvédelmi szervezetekkel, valamint a munkavállalók és fogyasztók szövetségeivel.
            
         
               (8)
            
            
               Az e határozatban előírt intézkedések összhangban vannak a 75/442/EGK tanácsi irányelv (2) 18. cikke által létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2002/95/EK irányelv melléklete az e határozat mellékletében meghatározottak szerint módosul.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2006. április 21-én.
      
         
            a Bizottság részéről
         
         Stavros DIMAS
         
         
            a Bizottság tagja
         
      
   
   
      (1)  HL L 37., 2003.2.13., 19. o. A legutóbb a 2005/747/EK bizottsági határozattal (HL L 280., 2005.10.25., 18. o.) módosított irányelv.
   
      (2)  HL L 194., 1975.7.25., 39. o. A legutóbb az 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított irányelv.
   
      MELLÉKLET
      A 2002/95/EK irányelv melléklete a következő 16–20. pontokkal egészül ki:
      
         
                     „16.
                  
                  
                     Az olyan vonalizzókban található ólom, amelyek csöve szilikát bevonatú.
                  
               
                     17.
                  
                  
                     Ólom-halogenid a nagynyomású kisülő lámpák (HID) sugárzó anyagaként professzionális reprográfiai alkalmazásokra.
                  
               
                     18.
                  
                  
                     Ólom a fluoreszkáló porban aktivátorként (1 tömegszázaléknyi vagy kevesebb ólom) a kisülő lámpákban a BSP (BaSi2O5:Pb) foszforokat tartalmazó szoláriumcsövekként való felhasználás esetén, valamint SMS ((Sr,Ba)2MgSi2O7:Pb) foszforokat tartalmazó speciális lámpákban diazo-nyomtatásos reprográfiás, illetve litográfiai felhasználásra, valamint rovarcsapda lámpában, fotokémiai és gyógyászati alkalmazás esetén.
                  
               
                     19.
                  
                  
                     Ólom és PbBiSn-Hg, valamint PbInSn-Hg kombinációja speciális összetételű anyagokban fő foncsorozóként, illetve ólom és PbSn-Hg kombinációja kompakt energiatakarékos lámpákban (ESL) kiegészítő foncsorozóként.
                  
               
                     20.
                  
                  
                     Ólom-oxid a folyadékkristály-kijelzőkben (LCD) használt lapos fluoreszkáló lámpák felső és alsó rétegének kötéséhez használt üvegben.”